El Col·legi Sant Miquel Arcàngel recapta 1.900 euros per a la Fundació Llevant en la seua Marxa Solidària
2025-07-24

En el marc del projecte interdisciplinari titulat “En què et puc ajudar?, a través del qual s’acosten a diferents associacions i entitats socials per a conéixer la seua labor, l’alumnat de quint de primària del Col·legi Sant Miquel Arcàngel de Burjassot han organitzat una Marxa Solidària en la qual s’ha involucrat tota la comunitat educativa.

La cita ha tingut lloc el dijous 3 d’abril, coincidint amb la celebració en el col·legi del Dia de l’Esport, en un matí protagonitzat per esta Marxa Solidària, la recaptació de la qual, amb el donatiu solidari dels dorsals, està destinada a la Fundació Llevant, que treballa per la inclusió i la normalització de la discapacitat en l’àmbit de l’esport. L’alcalde de Burjassot, Rafa García, juntament amb la regidora d’Educació, Manuela Carrero i el regidor de Serveis Municipals, Manuel Pérez Menero, han atés la invitació de l’alumnat organitzador i han participat en este passeig solidari que ha aconseguit recaptar 1.900 euros, amb la implicació d’alumnes, docents, pares i mares, AMPA i patrocinadors que s’han encarregat de buscar també l’alumnat de cinqué.

L’objectiu de la iniciativa ha sigut donar a conéixer la labor de la Fundació Llevant i recaptar fons que permeten continuar finançant els seus projectes d’inclusió a través de l’esport. De fet, la Marxa Solidària ha comptat amb la participació de membres i esportistes de la Fundació Llevant, els qui s’han mostrat molt entusiastes i agraïts amb la iniciativa solidària del col·legi de Burjassot, destacant la importància de transmetre als xicotets un valor social tan important com és la solidaritat.